
ДА СЕ БОРИШ ОЗНАЧАВА, ЧЕ УМЕЕШ 

ДА ЖИВЕЕШ!

В мразовитата и снежна утрин на 16 декември 2007г. бе учредена Териториална органи-зация на сляпо-глухите в гр. Плевен. Като структура Национална асоциация на сляпо-глухите със седалище гр. Пловдив е учредена през 1997 г. и нейн  председател е г-н Димитър Парапанов. С подкрепата на някои председатели на ТСО към РО-Плевен организацията бе учредена от 5 членуващи. Тук е мястото да благодаря на г-н Тодор Любенов-председател на ТСО-Левски, г-жа Ермила Александрова-сътрудник на ТСО гр. Плевен и на г-жа Веселина Вълчинкова-председател на ТСО-Д. Дъбник, които първи откликнаха на моето желание да открием хора с комбинирано увреждане на зрението и слуха. Основна цел и приуритет на НАСГБ-Пловдив както и по местни структури са:

1. Защита на човешките, гражданските, социалните , икономическите и други права на сляпо-глухите.

2. Рехабилитация и социална интеграция на сляпо-глухите, тяхната равнопоставеност и пълноценно включване в обществото.

3. Подобряване качеството на живот на сляпо-глухите, личностната Им реализация и повишаване на културното, образователното и професионалното им ниво.

4. Осигуряване достъп на информация, достъпност до заобикалящата ги среда и достъпни начини на общуване.

При осъществяване на целите и използване на средствата за постигането им , приоритет имат тотално-сляпо-глухите и сляпо-глухите с тежки комбинирани увреждания на зрението и слуха.

На територията на гр. Пловдив функционира Национален център за рехабилитация на сляпо-глухи „Хелън Келър” разполагащ с леглова база. Оборудвани са: компютърен кабинет, кабинет за ре хабилитация на тотално сляпо-глухи и неми и кабинет за усвояване на полезни умения. Има специално оборудвана столова, където и там продължава рехабилитацията. Курсистите тук взаимно си помагат да усъвършенстват самостоятелността си в трудното ежедневие. През есента на 2007 г. в НЦРСГ гр. Пловдив бе създаден счетоводен софтуер за тотално-слепи счетоводители. Ежегодно се провежда национален празник на сляпо-глухи в областта на художествената самодейност и спорта. През лятото на 2008 г. НАСГБ бе домакин на европейския празник на сляпо-глухите, който се състоя в гр. Варна. Участници имаше от Норвегия, Русия, Хърватия, Финландия и други страни. Плевенската организация,, независимо от своята малочисленост и новоучредена, разполага с колекция от 6 първи отличия и 1 второ такова. До този момент в ТО на сляпо-глухите гр. Плевен наброява скромните 11 членуващи. Всички ние се чувстваме като едно голямо семейство  и поддържаме връзка по телефон.Веднага би възникнал въпроса, как комуникират по между си членуващите с по-тежко зрително-слухово увреждане, разбира се, че и този проблем до известна степен се преодолява с технически помощни средства, които осигурява НАСГБ. Разбира се, че не всичко може да се компенсира посредством слухов апарат и други подобни, но пък тук е ролята на рехабилитационния процес. Неимоверни са усилията на висококвалифицираните специалисти в Национален 
център за рехабилитация на сляпо-глухи гр. Пловдив, да сведат до минимум трудностите съпътстващи ни в ежедневието.

Величка Драганова-председател на 

ТО на сляпо-глухите гр. Плевен

АСОЦИАЦИЯ  “ДИАБЕТ” дружество  гр. ПЛЕВЕН

Асоциация “Диабет”гр. Плевен е член на “Българска асоциация диабет” призната за национално представителна и приета за член на Националния съвет за интеграция на хора с увреждания с Решение от 2006г. на МС, и е регистрирана за осъществяване на обществено-полезна дейност. В своята доброволческа общественополезна дейност УС на дружеството в гр. Плевен се води и изпълнява програмата на „Българска асоциация ДИАБЕТ” /БАД/.

Болестта захарен диабет е една от водещите здравословни причини за преждевременна смърт, а подценяването на проявленията и усложненията й, води до прогресиране на инвалидизацията и постепенно се превръща в мащабен национален проблем. Диабетиците, в резултат на настъпилата болест и прогресирането на усложненията, автоматично стават част от големи социално изолирани групи като хора с частична или пълна слепота, ампутирани крайници, бъбречна недоста-тъчност, тежки сърдечно-съдови заболявания, безработни, бедни, а следователно и обект на социално подпомагане и изпадане в състояние на зависимост.

Отчитайки важността на проблема Народното събрание прие на 25.11.2008г Деклара-ция в подкрепа на действията за ограничаване и контрол на диабета. За отдаване приоритет на диабета и насърчаване създаването на национални диабетни програми и разработването на стратегия  за превенция, диагностициране и контрол на диабета.

На този етап нито ендокринолозите, нито личните лекари са ангажирани да обучават хората с диабет как да водят активен и пълноценен живот, въпреки болестта.


В тази връзка Националната диабетна организация разработи дългосрочна програма за своята работа в няколко направления:


-изграждане на информационно консултативни центрове в по-големите градове, с оглед  подобряване своята структура и създаване възможност за по-добра работа на местно равнище с  държавните и общински органи, с обществеността и използване на местните нестопански организации и медии за извършване на превенция, контрол и обучения, както на хората с диабет, така и на  техните близки, като потенциален контингент на тази социална група. 


-създаване на специализирани заведения  за лечение, обучение, спортуване и почивка на болни от диабет.


-премахване на старите модели и порочни практики за работа с хора с увреждания и въвеждане на нов начин на работа чрез “социален модел”и индивидуален подход при работа с хора с диабет.


-осъществяване на международни партньорства и обмен на опит и ресурси.


-разширяване използването на интернет пространството за популяризиране дейността на БАД и привличане  вниманието на младите хора с диабет и майки на деца с диабет, които нямат свободно време да посещават клубовете на дружествата. А именно те се нуждаят най-много от правна, социална и др. тип консултации и защита свързани с техните права.


Следвайки основните цели и задачи поставени с Националната диабетна програма,  УС на дружеството в гр. Плевен си постави  през 2011 година силно амбициозната задача.


-да се възползва от предоставената възможност от БАД и да положи максимум усилия за изграждане на Регионален информационно консултативен център в нашия град, което отваря възможността за включване в мащабните проекти на правителството и БАД, за изграждане в тези центрове на бази за превенция, обучение, спортуване и активна почивка на хората с диабет.

/продължението в следващия брой/

Председател Асоциация”Диабет” Плевен Мариана Пироева

Национална среща на ръководството на Агенцията за социално подпомагане (АСП) с директорите на регионалните дирекции за социално подпомагане очерта приоритетите и задачите за 2011г. в дейността на агенцията. Заместник-министърът на труда и социалната политика Валентина Симеонова акцентира върху развитието на социалните услуги в контекста на националните стратегии за деинституционализация на децата и възрастните в България. Ангажимент при откриването на социални услуги, когато са делегирани от държавата дейности, е изготвяне на предложение на директора на регионалната дирекция след обстойна проверка на място за съответствие на материалната база с изискванията на стандартите и критериите за социални услуги от Правилника за прилагане на Закона за социално подпомагане. Нов момент е, че предложението задължително следва да бъде в съответствие с годишния план за развитие на социалните услуги на съответната община, което изисква тясна координация с общинските администрации.

Заместник-министърът на труда и социалната политика разясни вижданията на МТСП относно възможностите за кариерно развитие на работещите в системата на АСП. Идеята е в новия национален класификатор на длъжностите и професиите да бъдат обособени четири нива, които позволяват развитие: младши, старши, главен социален работник и социален работник методист. Промените следва да бъдат осъществени до края на май т.г. Акцентът в изявлението на изпълнителния директор Ивайло Иванов падна върху проекта за деинституционализация на децата от домовете за деца с увреждания „Детство за всички" и проекта „Приемна грижа", който ще бъде реализиран от Дирекция "Закрила на детето" в АСП. Целта е да бъде изпитан нов модел на услугата приемна грижа  - посредством развитието й като услуга, делегирана от държавата и предоставяна от общините. Целта е в 80 общини да има нови 500 приемни семейства. Предстои създаване на ново административно звено в структурите на дирекциите „Социално подпомагане", обяви Ивайло Иванов, като то ще включва юрист, специалист информационно обслужване,, счетоводител, технически сътрудник.

В други презентации от интензивната програма бяха детайлно анализирани теми като необходимостта от строга бюджетна дисциплина, процедурите при назначаване, преназначаване и освобождаване на служители в АСП; проблеми при изготвяне на справки и отчети, достъп до вътрешния сайт на АСП и неговото съдържание; нгажиментите на АСП  в качеството й на Междинно звено при реализирането на операции по изпълнението на Оперативна програма „Развитие на човешките ресурси" през 2011 г.; най-често срещаните пропуски и  нарушения, констатирани в проверките от Инспектората на АСП в териториалните поделения; ефект от вътрешния одит; дейностите по закрила на детето. Обект на отделен анализ бе ролята на директора на РДСП при координиране дейността на дирекциите „Социално подпомагане" за постигане оптимални резултати при осигуряване правата на гражданите в рамките на компетенциите на АСП.

В отделен модул екип на Държавната агенция за закрила на детето, воден от нейния председател Надя Шабани, представи Проект за деинституционализация на децата от домовете за деца с увреждания, „Детство за всички" и задачите на директорите на РДСП.
Промяната в режима за отпускане на месечни добавки за деца с трайни увреждания влиза в сила По следните изменения и допълнения на Правилника за прилагане на Закона за семейни помощи за деца влязоха в сила от 21 януари 2011 година. Според тях отпускането на месечните добавки за деца с трайни увреждания ще се извършва от началото на месеца, през който е определена датата на инвалидността в експертното решение на ДЕЛК/ТЕЛК/НЕЛК, но не повече от 3 години назад. Този режим се прилага в случаите, когато молбата за отпускането на добавката е подадена в срок от 3 месеца от издаване на експертното решение. При неспазване на този срок добавката се отпуска от началото на месеца, през който е подадена молбата. Чрез тази промяна в нормативната уредба се предотвратява загубата на добавки поради забавяне на издаването на експертните решения.

Освен тези промени, отпада и изискването за прилагане на служебна бележка, удостоверяваща извършените задължителни имунизации и профилактични прегледи към молбата-декларация при кандидатстване за месечни помощи за дете с трайно увреждане до завършване на средно образование, но не повече от 20-годишна възраст, както и при кандидатстване за месечни помощи за отглеждане на дете с трайно увреждане до навършване на една година.

С промените се уреждат и случаите на преосвидетелстване на деца с трайни увреждания, за които преди 29.03.2010 г. е била прекратена месечната добавка, получавана по реда на Закона за интеграция на хората с увреждания поради изтичане на срока на експертното решение на ТЕЛК/НЕЛК и необходимост от преосвидетелстване. В тези случаи месечната добавка за дете с трайно увреждане ще се отпуска от 1-во число на месеца, през който е отпаднало основанието за получаването й по реда на Закона за интеграция на хората с увреждания, при условие, че:

1. с новото решение не е определена степен и вид на увреждане под 50 % или степен на намалена работоспособност под 50 %;

2. молба-декларацията е подадена:

· а) в случаите, когато новото експертно решение на ДЕЛК/ТЕЛК/НЕЛК е издадено след 21.01.2011 г. - в 3-месечен срок от датата на издаването на експертното решение; 

· б) в случаите, когато новото експертно решение на ДЕЛК/ТЕЛК/НЕЛК е издадено преди 21.01.2011 г. - в 3-месечен срок /до 21.04.2011 г./. 

С тези промени не се допуска прекъсване в получаването на добавките за деца с трайни увреждания и се дава възможност за изплащане на добавки за минал период, през който те не са били получавани от семействата. 

Всички семейства на деца с трайни увреждания, които имат право да се ползват от променените условия за получаване на месечни добавки, могат да се обръщат към съответните дирекции „Социално подпомагане" по постоянен адрес.
За започване на законова процедура по възстановяване на пълната забрана за тютюнопушене на всички обществени места настояват от Гражданска инициатива "България без дим" и Коалиция "За живот без тютюнев дим". Организациите ще работят активно за влизането в сила на тоталната забрана за тютюнопушене през 2012 г. 

До тогава обаче, държавата трябва да прилага стриктно наредбата, регламентираща къде и при какви условия може да се пуши", казва Мариана Тодорова от гражданската инициатива. Тя призова Министерство на здравеопазването да насърчи общественото участие в контрола спрямо спазването на наредбата в обществените сгради и заведенията, както и да изгради единен телефонен номер и сайт за подаване на сигнали онлайн.

Представителите на Гражданска инициатива "България без дим" и Коалиция "За живот без тютюнев дим" изразяват несъгласието си с липсата на ангажираност от страна на държавата за намаляване броя на пушачите и ограничаване на раковите заболявания. Въпреки уверенията на управляващите, че наредбата, регламентираща условията, при които може да се пуши в затворени помещения, ще се спазват стриктно, все още в страната масово се пуши почти навсякъде. Забелязана е и друга практика - в част от заведенията забраната за тютюнопушене се спазва само до 22 часа.

От организациите посочиха, че все още няма изградена система от здравното министерство за регистриране на сигнали онлайн. Липсва и национална линия с единен номер, на който всеки може да се обади, за да сигнализира за нарушения.

"На този етап се ползва списъкът с телефони на РИОКОЗ по градове, който е публикуван на сайта на МЗ, но той първо не е лесно откриваем, и второ - част от телефоните в него не са актуални или никой не ги обслужва", заявява Стефан Янков от гражданската инициатива "Без дим". Според него притеснителен е и фактът, че има случаи, в които инспекторите "помагат" на нарушителите да прескочат наказанията, предвидени в закона. 

В повечето големи болници пациенти и медицински персонал пушат заедно, сочат наблюденията на неправителствените организации. Според тях, подобно е и положението в училищата, където преподаватели не само, че не отделят време за обсъждане на този проблем с подрастващите, но често си разменят цигари и си искат огънче.

"В Италия и Великобритания още през 2006 г. е въведена пълна забрана за тютюнопушене в затворени помещения, включително барове и дискотеки", отбелязва Стефан Янков. Силни рестрикции спрямо тютюнопушенето са въведени в Скандинавските страни. В Ню Йорк отскоро има закон, който забранява пушенето дори на плажове и паркове, коментира той. "Драконовски мерки" съществуват от край време в Хонконг и Сингапур, стриктно се спазва забраната за тютюнопушене и в съседните държави като Турция и Македония.

Според председателя на Българското дружество по белодробни болести доц. Коста Костов у нас е тенденция да се води политика на компромиси. Последствията от тютюнопушенето в България са може би най-страшни в цяла Европа, смята специалистът. По думите му това е така, защото сме страна с икономически проблеми, хората се хранят лошо и приемат малко антиоксиданти и от там имат слаба имунна система, а в същото време приемат над 4 000 токсични канцерогенни вещества чрез тютюневия дим.

Доц. Костов припомня, че всяка година в България се откриват над 4 000 нови случаи на рак на белия дроб. По данни на Световната здравна организация хроничната обструктивна белодробна болест и рак на белия дроб ще бъдат едни от най-честите причини за смърт след 15 години, очаква се двете заболявания да си поделят 3-4 място по смъртност в света, заяви лекарят. Специалистът по белодробни болести коментира, че българското здраве става жертва на икономически необосновани интереси и се обявява за крути мерки и тотална забрана на тютюнопушенето в затворени обществени места у нас.

Безплатно паркиране 
По образец на Европейските общности ще издава карти за безплатно паркиране на хора с увреждания Община Плевен. Молби за тях се приемат от 10 февруари в Центъра за административно обслужване на гражданите /зала „Катя Попова”/. Молбата трябва да е придружена от копие на решение на ТЕЛК и снимка на лицето с размери минимум 4/3.5 см. При представяне на комплекта документи правоимащото лице полага подпис на картата. При явяване на упълномощено лице, то взима картата и я връща за обработка след поставен подпис от конкретния ползвател.

Срокът за издаване на картите е 20 работни дни, такса не се заплаща. Картите по предишен образец продължават да са в сила до изтичане на посочения в тях срок.

Новите карти важат за безплатно паркиране в паркинги и „Синя зона” не само в цялата страна, а и на територията на целия Европейски съюз. Те се признават само ако правоимащото лице е в превозното средство.
Съставители: инж. Румен Петков 

